Busse snags op paaie in Senegal verbied ná 40 sterfDie busongeluk in Kaffrine, Senegal (8 Januarie 2023) (Foto: Cheikh Dieng/AFP) Die Senegalese regering het Dinsdag besluit om alle busse in die aand tussen dorpe te verbied ná ŉ ongeluk oor die naweek die lewe van 40 mense geëis het. Die invoer van gebruikte buitebande is ook onwettig verklaar as deel van ŉ lys maatreëls wat aangekondig is ná een van die ergste padongelukke in jare. ŉ Band wat gebars het, het tot die ongeluk aanleiding gegee. Meer as 100 mense is Sondag in die vroeë oggendure beseer toe twee busse mekaar trompop getref het op ŉ pad sowat 250 km van die hoofstad in die sentrale Kaffrine-streek. Die dodetal het tot 40 gestyg toe een van die beseerde persone Maandag tydens ŉ oorplasing na ŉ hospitaal in Dakar gesterf het, lui ŉ verklaring deur die regering. Eerste minister Amadou Ba het Maandag ŉ interministeriële raadsvergadering belê saam met vervoermaatskappye, bestuurders, versekeraars en sekuriteitsmaatskappye om saam te stem oor maatreëls wat ingestel moet word om soortgelyke tragedies te voorkom. Minibusse en busse wat goedere vervoer, nie net passasiers nie, word tussen 23:00 en 05:00 op paaie verbied. Voertuie wat goedere en mense vervoer word ook tot 90 km/h beperk. Eerste minister Ba het onderneem die nuwe reëls sal “sonder vertraging of kompromie” ingestel word. “Ons sal geen toegewing maak vir diegene wat die reëls oortree nie sodat ons die veiligheid van ons burgers kan verseker.” Padongelukke is algemeen in die wes-Afrikaland, hoofsaaklik weens foute deur bestuurders, swak padtoestande en onpadwaardige voertuie, sê kenners. Volgens die Wêreldbank is die sterftekoers op Senegal se paaie sowat 24 vir elke 100 000 inwoners uit ŉ bevolking van 17 miljoen. Dit is 6 per 100 000 in die Europese Unie en twee in Switserland. Sub-Sahara-Afrika teken ŉ stertekoers van 27 aan. Die regering het Maandag ŉ nasionale rouperiode van drie dae aangekondig. Vlae hang landswyd halfstok.